CELEX: C2004/251/51
Language: da
Date: 2004-10-09 00:00:00
Title: Sag T-304/04: Sag anlagt den 22. juli 2004 af Den Italienske Republik mod Kommissionen for De Europæiske Fællesskaber

9.10.2004   
            
            
               DA
            
            
               Den Europæiske Unions Tidende
            
            
               C 251/27
            
         Sag anlagt den 22. juli 2004 af Den Italienske Republik mod Kommissionen for De Europæiske Fællesskaber
   (Sag T-304/04)
   (2004/C 251/51)
   Processprog: italiensk
   Ved De Europæiske Fællesskabers Ret i Første Instans er der den 22. juli 2004 anlagt sag mod Kommissionen for De Europæiske Fællesskaber af Den Italienske Republik ved avvocato dello Stato Antonio Cingolo.
   Sagsøgeren har nedlagt følgende påstande:
   
               —
            
            
               Annullation af Kommissionens beslutning K(2004) 1812 endelig udg. af 19. maj 2004, som underkendte støtte ydet af Italien (i henhold til lov nr. 394 fra 1981) i form af rentelettelser til WAM SpA på 103 313,20 EUR den 24. april 1996 og 106 366,60 EUR den 9. november 2000 (statsstøtte nr. C 4/2003/(ex NN 102/2002)) med pålæg om tilbagebetaling.
            
         
               —
            
            
               Annullation af alle andre retsakter, der ligger til grund herfor eller har sammenhæng hermed, hvorved Kommissionen for De Europæiske Fællesskaber tillige tilpligtes at betale sagens omkostninger.
            
         Søgsmålsgrunde og væsentligste argumenter:
   Den Italienske Republik har ved De Europæiske Fællesskabers Ret i Første Instans anfægtet Kommissionens beslutning K(2004) 1812 endelig udg. af 19. maj 2004, som underkendte støtte ydet af Italien (i henhold til lov nr. 394 fra 1981) i form af rentelettelser til WAM SpA på 103 313,20 EUR den 24. april 1996 og 106 366,60 EUR den 9. november 2000 (statsstøtte nr. C 4/2003/(ex NN 102/2002)) med pålæg om tilbagebetaling. Lov nr. 394 fra 1981 støtter særligt italienske virksomheder, som ønsker at etablere et datterselskab, et repræsentationskontor, en forretning og et lager.
   Den italienske Republik har til støtte for påstandene anført følgende:
   
               A.
            
            
               Tilsidesættelse af væsentlige formforskrifter vedrørende retten til forsvar, princippet om gennemsigtighed og princippet om kontradiktion, idet Kommissionen aldrig til Italien fremsendte en kopi af den klage, der ligger til grund for sagen.
            
         
               B.
            
            
               Tilsidesættelse af væsentlige formforskrifter vedrørende retten til forsvar og manglende begrundelse for den manglende undersøgelse, idet Kommissionen ikke har gennemført de nødvendige undersøgelser vedrørende klagen og de deraf følgende foranstaltninger ved at gøre brug af sin undersøgelsesbeføjelse i henhold til forordning nr. 659/1999 (1).
            
         
               C.
            
            
               Fejlagtig vurdering af de faktiske omstændigheder og tilsidesættelse af artikel 1, litra b), i Kommissionens forordning nr. 69/2001 (2) og 70/2001 (3), idet den omhandlede støtte i disse forordninger fejlagtigt er blevet kvalificeret som »eksportstøtte«.
            
         
               D.
            
            
               Tilsidesættelse af princippet om beskyttelse af den berettigede forventning og god tro, idet Kommissionen har påtalt den manglende meddelelse om støtten, selv om den var bekendt med den nationale lov nr. 394/1981. Målet med den omhandlede støtte er imidlertid ikke direkte forbundet med eksport, men skal principalt sikre en internationalisering gennem etablering af faste produktionsbaser i udlandet.
            
         
               E.
            
            
               Tilsidesættelse af artikel 87 ff. i EF-traktaten og manglende begrundelse. Staten har i denne forbindelse gjort gældende, at Kommissionen intetsteds i den anfægtede beslutning har forklaret, hvorfor eller hvordan en støtte som den omhandlede, der er individuel og af beskeden størrelse, vil kunne påvirke samhandelen mellem medlemsstaterne. Kommissionen har heller ikke forklaret, hvorpå den bygger den påståede risiko for fordrejning af konkurrencen i Fællesskabet, særligt i betragtning af støttebeløbets begrænsede størrelse.
            
         
               F.
            
            
               Tilsidesættelse af artikel 4 i forordning nr. 69/2001 og manglende begrundelse, idet Kommissionen har anvendt denne bestemmelse med tilbagevirkende kraft på omstændigheder, der fandt sted, mens den forudgående forordning var gældende.
            
         
               G.
            
            
               Manglende begrundelse, manglende logik, tilsidesættelse af princippet om rimelighed og fejlagtig anvendelse af forordning nr. 69/2001 og 70/2001, idet Kommissionen har fastsat størrelse af den støtte, som skal tilbagebetales, efter kriterier, der må betragtes som irrelevante og fejlagtige.
            
         
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83 af 27.3.1999, s. 1).
   
      (2)  Kommissionens forordning (EF) nr. 69/2001 af 12. januar 2001 om anvendelse af EF-traktatens artikel 87 og 88 på de minimis-støtte (EFT L 10 af 13.1.2001, s. 30).
   
      (3)  Kommissionens forordning (EF) nr. 70/2001 af 12. januar 2001 om anvendelse af EF-traktatens artikel 87 og 88 på statsstøtte til små og mellemstore virksomheder (EFT L 10 af 13.1.2001, s. 33).